༄༅༔ ༔ཐུགས་རྗེ་ཆེན་པོ་ཡིད་བཞིན་ནོར་བུ་འགྲོ་བ་ཀུན་གྲོལ་གྱི་ཚེ་སྒྲུབ་བཞུགས་སོ༔ བཅོམ་ལྡན་འདས་ཚེ་དཔག་མེད་ལ་ཕྱག་འཚལ་ལོ༔ འཕགས་པ་ཐུགས་རྗེ་ཆེན་པོའི་ཚེ་སྒྲུབ་བསྟན་པ་ནི༔ རང་ཉིད་
ཐུགས་རྗེ་ཆེན་པོར་བསྒོམ༔ སྤྱི་གཙུག་པདྨ་ཉི་ཟླའི་སྟེང་༔ ཧྲཱིཿལས་འགྲོ་མགོན་ཚེ་དཔག་མེད༔ དམར་པོ་ཞལ་གཅིག་ཕྱག་གཉིས་པ༔ ཕྱག་གཉིས་མཉམ་གཞག་ཚེ་བུམ་བསྣམས༔ ཞབས་གཉིས་རྡོ་རྗེའི་
སྐྱིལ་ཀྲུང་བཞུགས༔ ཡུམ་ཆེན་གོས་དཀར་སྐུ་མདོག་དམར༔ ཕྱག་གཡས་ཚེ་དར་ཡབ་ལ་འཁྱུད༔ གཡོན་པ་ཚེ་བུམ་ཐུགས་ཀར་བསྣམས༔ ཞབས་གཉིས་ཡབ་ལ་འཁྲིལ་སྦྱོར་མཛད༔ བདེ་བ་ཅན་ནས་
ཡེ་ཤེས་སེམས༔ སྤྱན་དྲངས་གཉིས་མེད་བརྟན་པར་བཞུགས༔ དེ་ལ་མཆོད་བསྟོད་བཟླས་པ་བྱ༔ ཨཱོཾ་བྷྲཱུྃ་བཛྲ་ཨཱ་ཡུ་རེ་ཧཱུྃ་ནྲྀ་ཛ༔ ཞེས་བཟླས་པས༔ ཐུགས་ཀའི་ཧཱུྃ་ལས་འོད་འཕྲོས་པས༔ འོད་ཟེར་ཡབ་
ཀྱི་ཞལ་ནས་ཐོན༔ ཡུམ་གྱི་ཞལ་དུ་ཞུགས༔ སྐུའི་དབྱིབས་བརྒྱུད༔ ཡུམ་གྱི་ཁར་བབས༔ དེ་ནས་བདག་གི་སྤྱི་གཙུག་ཏུ་བབས་པས༔ ཚེ་རབས་ཀྱི་སྡིག་པ་ཐམས་ཅད་རྣག་ཁྲག་དང་༔ དུད་ཁུའི་ཚུལ་དུ་
ནག་ནུར་རུ་རུ་ཕྱིར་འཐོན༔ ཕྱིའི་རྒྱ་མཚོའི་མཐར་སོང་བར་བསམ༔ བདག་ལུས་ཚེའི་བདུད་རྩིས་གང་བར་བསམ་ལ༔ ཚེའི་སྙིང་པོ་བཟླས༔ ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་

ཅད་ཀྱིས༔ ཚེའི་དངོས་གྲུབ་བདག་ལ་གནང་བར་བསམ༔ ཁམས་གསུམ་སྲིད་གསུམ་ཐམས་ཅད་ཀྱི་ཚེའི་བཀྲག་མདངས་དང་༔ འབྱུང་བའི་བཅུད་ཐམས་ཅད་འོད་ཟེར་གྱི་ཚུལ་དུ་ཚུར་འདུས་ནས་བདག་ལ་
ཐིམ་པར་བསམ༔ དེ་ནས་ཚེ་དཔག་མེད་ཡབ་ཡུམ་བདག་ལ་ཐིམ་པར་བསམ་མོ༔ རྗེས་སུ་བསྔོ་བ་སྨོན་ལམ་བཀྲ་ཤིས་སྤྱི་མཐུན་བྱའོ༔ ས་མ་ཡ༔ རྒྱ་རྒྱ་རྒྱ༔ ༔